पाकिस्‍तान के प्रधानमंत्री नवाज शरीफ ने पठानकोट हमले की जांच के लिए एक ज्‍वाइंट टीम बनाई है। इसमें आईएसआई, मिलिट्री इंटेलिजेंस, केंद्रीय जांच एजेंसी और पुलिस के अधिकारी शामिल हैं। नवाज शरीफ ने ज्‍वाइंट टीम बनाने का फैसला एक हाई लेवल मीटिंग के बाद लिया। इस बैठक में पाकिस्‍तान के गृह मंत्री चौधरी निसार अली खान, नेशनल सिक्‍योरिटी एडवाइजर नसीर खान जंजुआ, विदेश मामलों में नवाज शरीफ के सलाहकार सरताज अजीज और वित्‍त मंत्री इशाक डार शामिल थे। पाकिस्‍तान के अखबार ‘द एक्‍सप्रेस ट्रिब्‍यून’ ने नवाज शरीफ के ऑफिस के सूत्रों के हवाले से खबर दी है कि पाकिस्‍तानी पीएम ने पठानकोट हमले के बारे में आर्मी चीफ रहील शरीफ के साथ भी बात की है।